### Beslutning

Godkendt.

### Sagsfremstilling

## Resume og sagens baggrund

Økonomistaben fremlægger budgetopfølgning pr. 31. maj 2022.

Dispositionsregnskaberne viser et samlet forventet merforbrug på -3,5 mio. kr. i forhold til korrigeret budget (ved seneste budgetopfølgning blev forventet et merforbrug på -2,5 mio. kr.).

## Indstillinger

Direktøren indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Baggrunden for budgetopfølgningen er partnerskabsholdernes dispositionsregnskaber.

Såfremt en partnerskabsholder forventer merforbrug, vil der blive udarbejdet en handleplan i dialog med direktøren og Økonomistaben.

*Plan, Byg og Miljø*Der forventes nu et merforbrug på området på -0,5 mio. kr. Ved seneste budgetopfølgning blev forventet et mindr*e*forbrug på 0,5 mio. kr. Merforbruget består af:

* På *grundvandsområdet* forventes fortsat et mindreforbrug på 1,1 mio. kr. som især vedrører opgaver på området, der ikke forventes gennemført i 2022.
* *Færgeområdet* forventer nu et merforbrug på -1,6 mio. kr., hvilket er -1,0 mio. kr. mere end ved seneste opfølgning.

  Der er på denne baggrund holdt handleplanmøde mellem Teknik- og Udviklingsdirektøren, færgeområdet og Økonomistaben, og der er aftalt følgende:

  Ud af det samlede merforbrug skyldes -0,6 mio. kr. overførslen fra 2021. Disse merudgifter var primært opstået på grund af Sejerøfærgens nedbrud i sommeren 2021, og vil indgå i overførselssagen for 2022, så de eventuelt kan eftergives på samme måde, som der i budgetaftalen for 2021-2024 blev eftergivet et akkumuleret merforbrug som følge af ekstraordinære vedligeholdelse.

  Der er et merforbrug på i alt -0,8 mio. kr. vedrører personalerelaterede udgifter (bl.a. til personalejuridisk bistand). Det er aftalt, at disse forsøges indhentet af området selv i 2022, og alternativt overføres til indhentning i 2023.

  Merforbrug på -0,2 mio. kr. som skyldes etablering af cafeteriefaciliteter overføres til efterfølgende år og indhentes over en 4-årig periode gennem forpagtningsindtægterne.

*Vej, Ejendom og Affald, ekskl. brugerfinansierede områder*Der forventes, som ved seneste budgetopfølgning, et merforbrug på området på -7,8 mio. kr. Merforbruget består af:

* *Ejendomsområdet* forventer et merforbrug på -6,0 mio. kr. Der er en række nødvendige vedligeholdelsesarbejder mv. som gør, at man her forventer et merforbrug på -2,0 mio. kr. i 2022. Det skal ses i sammenhæng med, at der blev overført et merforbrug fra 2021 på 6,1 mio. kr. og at man derfor ikke kan nå at indhentet hele dette merforbrug. Derudover er energiforbruget på alle ejendomme gennemgået i forhold til de stigende priser og der forventes på nuværende tidspunkt et merforbrug på især el og varme på -4,0 mio. kr.

  Der er holdt møde mellem Teknik- og Udviklingsdirektøren, ejendomsområdet og Økonomistaben for at lægge en handleplan for indhentelsen af merforbruget. Det er aftalt, at den del af merforbruget, som vedrører stigning i energipriser opgøres og fremlægges politisk i forbindelse med overførselssagen for 2022 med henblik på eventuel eftergivelse. Det blev endvidere aftalt, at ejendomsområdet fortsat registrerer og følger energiforbruget tæt.

  Merforbruget fra 2021 er aftalt delt over 2 år. Det betyder, at der overføres merforbrug på -2,0 mio. kr. til indhentning i 2023. Dog vil eventuelt merforbrug i 2021, som skyldtes stigende energipriser, også blive fremlagt i overførselssagen til eventuel eftergivelse. Dette vil blive undersøgt i løbet af efteråret.
* Der forventes et merforbrug på *Entreprenørafdelingen*på -1,8 mio. kr. i 2022. Der var et merforbrug i 2021 på -2,4 mio. kr. som er overført til 2022, og dette merforbrug forventes nedbragt til -1,8 mio. kr. ved årets udgang. Der er udarbejdet en handleplan på området og merforbruget forventes indhentet over en 5-årig periode.

*Vej, Ejendom og Affald, brugerfinansierede områder*Der forventes, som ved seneste budgetopfølgning, et mindreforbrug på 4,7 mio. kr. på *det brugerfinansierede område*. Mindreforbruget består af:

* Der forventes mindreudgifter på *renovationsområdet* på 2,6 mio. kr. Det skyldes, at det har vist sig, at dagrenovationsbeholderne, fra den gamle renovationsordning, kan holde et år mere inden udskiftning til de nye beholdere, og derfor er der ikke udgifter til denne udskiftning i 2022.
* På *skadedyrsområdet*er den endelige kontraktsum for 2021 for rottebekæmpelse opgjort og på grund af færre rotteanmeldelser sidste år, er der modtaget en efterregulering, så der forventes mindreudgifter på området på 2,1 mio. kr. i 2022.

*Serviceudgifter*I aftalen mellem regeringen og KL om kommunernes økonomi i 2022 er der sat en ramme for kommunernes samlede udgifter til service. Måltallet for, om Kalundborg Kommune overholder sin del af aftalen, er det oprindeligt vedtagne budget til service.

Der forventes et mindreforbrug på serviceudgifter på 1,9 mio. kr. (ved seneste budgetopfølgning blev forventet et mindreforbrug på 2,9 mio. kr.) Når mindreforbruget på serviceudgifter ikke svarer til det samlede forventede merforbrug på -3,5 mio. kr. skyldes det for det første, at serviceudgifterne opgøres i forhold til det oprindeligt vedtagne budget uden overførsler og tillægsbevillinger. For det andet er der en række områder, som ikke indgår i servicerammen, blandt andet renovationsområdet.

*Udvalgets anlæg*På anlæg forventes et mindreforbrug i 2022 på 86,4 mio. kr. (ved seneste budgetopfølgning blev forventet et mindreforbrug 106,3 mio. kr.).

Ud af de 86,4 mio. kr. forventes der overført 77,3 mio. kr. (ved seneste budgetopfølgning blev forventet overført 96,0 mio. kr.) til udførelse i 2023 og efterfølgende år, og at kassen tilføres 9,1 mio. kr. fra anlægsprojekter, der ikke anvender hele anlægsbevillingen (ved seneste budgetopfølgning blev forventet tilført 10,3 mio. kr.).

I vedlagte bilag kan mindreforbruget ses for de enkelte anlægsprojekter.

## Økonomiske konsekvenser

Drift 2022:                        -3,5 mio. kr. i forventet merforbrug.
Serviceramme 2022:           1,9 mio. kr. i forventet mindreforbrug.
Anlæg 2022:                     86,4 mio. kr. i forventet mindreforbrug.